ธปท.เผยเศรษฐกิจไทยเดือนม.ค.ขยายตัวต่อเนื่อง
ธปท.เผยเศรษฐกิจเดือนม.ค.เปิดฉากได้ดี เติบโตได้ดีจากปัจจัยในต่างประเทศ ทั้งส่งออกและท่องเที่ยวที่ดีกว่าคาด
28 ก.พ. 2560

ธปท.เผยเศรษฐกิจเดือนม.ค.เปิดฉากได้ดี เติบโตได้ดีจากปัจจัยในต่างประเทศ ทั้งส่งออกและท่องเที่ยวที่ดีกว่าคาด 
นายดอน นาครทรรพ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจไทยในเดือนม.ค. 2560 ขยายตัวต่อเนื่องจากเดือนก่อน โดยแรงขับเคลื่อนหลักมาจากการใช้จ่ายภาครัฐที่ขยายตัวดี และมูลค่าการส่งออกสินค้าที่ฟื้นตัวต่อเนื่อง โดยเดือนนี้ส่งออกขยายตัว 8.5% เมื่อเทียบกับระยะเดียวกันปีก่อน มีมูลค่า1.7 หมื่นล้านเหรียญสหรัฐ สอดคล้องกับทิศทางการส่งออกของภูมิภาคที่ดีขึ้นตามความต้องการซื้อในตลาดโลก
ขณะที่ภาคการท่องเที่ยวฟื้นตัวชัดเจนขึ้น จำนวนนักท่องเที่ยวจีนที่เคยลดลงจากการจัดระเบียบทัวร์ผิดกฏหมายก็เริ่มกลับเข้ามาเที่ยวไทยมากขึ้น เพราะตรงกับช่วงตรุษจีนพอดี ทำให้จำนวนนักท่องเที่ยวในเดือนนี้เพิ่มสูงขึ้นค่อนข้างมาก รายได้จากการท่องเที่ยวปรับดีขึ้น
อย่างไรก็ตาม การบริโภคภาคเอกชนติดลบ 1.5% เมื่อเทียบกับเดือนก่อนหน้า ชะลอลง หลังมาตรการกระตุ้นการใช้จ่ายของภาครัฐในช่วงปลายปี 2559 สิ้นสุดลง บวกกับครัวเรือนยังมีหนี้ในระดับสูง และรายได้ภาคเกษตรยังไม่กระจายไปในทุกภาค ด้านการลงทุนภาคเอกชนขยายตัวติดลบ 1.4% ทรงตัวใกล้เคียงกับเดือนก่อน
สำหรับเสถียรภาพเศรษฐกิจ อัตราเงินเฟ้อทั่วไปปรับเพิ่มขึ้นมาอยู่ที่ 1.55% ตามราคาน้ำมันขายปลีกในประเทศและราคาอาหารสด ส่วนอัตราการว่างงานยังต่ำ ขณะที่ดุลบัญชีเดินสะพัดเกินดุลสูงที่ 5,000 ล้านเหรียญสหรัฐ จากรายได้ท่องเที่ยวและดุลการค้ายังเกินดุลต่อเนื่อง
"โดยภาพรวมเศรษฐกิจในเดือนม.ค.ยังขยายตัวได้ในระดับที่ดี ถือเป็นการเริ่มต้นได้ดีในปีนี้ ทำให้มีส่งในการขับเคลื่อนเศรษฐกิจได้ในครึ่งปีแรก"นายดอนกล่าว